बिजेपिनि गोहो गोरा दैदेनगिरि थामहिनबा जालुकबारी बियाबनि बिजाथि हिमन्त बिस्व शर्माआ 48 घन्टानि थाखाय खालामनो हानाय नङा जेबो रोखोमनि फोसावदिं मेल। दिनै बिसायख’थि आयगआ बे गोख्रों थांखि लानानै बिथांनि सायाव बे हेंथाखौ होयो।बिसायख’थि आयगनि हेंथा एबा बन्द फोसावनाय बादिब्ला, हिमन्त बिस्व शर्माआ फैगौ 48 घन्टाआव जेबो रोखोमनि सुबुं जथुम, रोड स्व’, हानजा सुरनाय थामहिनबा रेलि आरीआव बाहागो लानो हानाय नङा।बेनि अनगायैबो बिजेपिनि गोहोगोरा दैदेनगिरि बिथाङा जेबो रोखोमनि मोगा-मोगिबो होनो हानाय नङा होननानै बिसायख’थि आयगआ फोसावलाइआव रोखायै फोरमायनानै होयो।मख’जाथावदि, 28 मार्च खालि हिमन्त बिस्व शर्माआ बिपिएफनि आफादगिरि हाग्रामा महिलारीनि सायाव होनाय बिबुंथिनि बेरेखा कंग्रेस दोलोआ 30 मार्चआव बिसायख’थि आयगआव अजद होदोंमोन।बे अजदनि सायाव दिथा खालामनानै बिसायख’थि आयगआ हिमन्त बिस्व शर्माखौ 1 एप्रिल खालि जाहोन फोरमायनानै 2 एप्रिलखालि 5 रिंगानि गेजेराव फिननाय होनो समसिमा थिखानानै होदोंमोन।हिमन्त बिस्व शर्माआ होनाय फिननायनि सायाव गोजोनैआव बिसायख’थि आयगआ बिथांनि बेरेखा बे थांखिखौ लायो आरो 48 घन्टानि थाखाय फोसावदिंनायनिफ्राय हेंथा होयो।मख’जाथावदि, हिमन्त बिस्व शर्माआ 28 मार्चखालि हुमकि होनानै बुंदोंमोन दि, जुदि हाग्रामा महिलारीनि थिननायाव हाथियार दोनथ’नाय थामहिनबा बारग’ एनडिएफबि दैदेनगिरि एम बाथाआ फिन हाग्रासिम थांदों अब्ला हाग्रामाआ जेलआव थांनो नांगोन आरो दासान्दि बे केसखौ एनआइएनो होनाय जादों होननानै।